റോഡിലേക്ക് വളര്ന്നുനില്ക്കുന്ന പൊന്തക്കാടുകള് അപകടക്കെണിയാകുന്നു രാജകുമാരി: രാജാക്കാട് മേഖലയില് പൊതുമരാമത്ത് റോഡിലേക്ക് വളര്ന്നുനില്ക്കുന്ന പൊന്തക്കാടുകള് അപകട ഭീഷണി ഉയര്ത്തുന്നു.രാജാക്കാട്ടുനിന്നും അടിമാലിക്ക് പോകുന്ന പൊന്മുടി തൂക്കുപാലം റോഡില് ഇരുവശത്തു നിന്നും വളര്ന്നു നില്ക്കുന്ന പൊന്തക്കാടുകളാണ് കൂടുതല് ഭീഷണി ഉയര്ത്തുന്നത്. കാടുകള് വളര്ന്ന് റോഡിലേക്ക് ചാഞ്ഞുകിടക്കുന്നതിനാല് കഷ്ടിച്ച് ഒരു വാഹനത്തിന് മാത്രമേ ഇതിലേ പോകാന് കഴിയു. എതിരേ വരുന്ന വാഹനങ്ങള് കാണാനോ സൈഡു കൊടുക്കാനോ സാധിക്കില്ല. പന്നിയാര്കൂട്ടി കുളത്രക്കുഴി റോഡിലെ ഗര്ത്തം മാറ്റുന്നതിനുള്ള പുനരുദ്ധാരണ ജോലികള് നടക്കുന്നതിനാല് പിക്ക് അപ്പ് വാഹനങ്ങള് ഒഴികെയുള്ള ചെറുവാഹനങ്ങള് തൂക്കുപാലത്തില്ക്കൂടിയാണ് പോകുന്നത്. നിരവധി ടൂറിസ്റ്റ് ടാക്സികളാണ് പൊന്മുടി ഡാം ടൂറിസം, തൂക്കുപാലം, നാടുകാണി വ്യൂ പോയിന്റ്, ശ്രീനാരായണപുരം വാട്ടര് ഫാള്സ്, കള്ളിമാലിവ്യൂ പോയിന്റ് ഇവ കാണുന്നതിനായി മൂന്നാറില് നിന്നും തേക്കടിയില് നിന്നും ഇടുക്കിയില്നിന്നും ഇതുവഴി എത്തുന്നത്. കാഴ്ച മറയ്ക്കുന്നതിനാല് വാഹനങ്ങള് തമ്മില് കൂട്ടിയിടിക്കുന്നതും സംഘര്ഷമുണ്ടാകുന്നതും പതിവാണ്. രാജാക്കാട് പൂപ്പാറ റോഡിലും പൊന്തക്കാടുകള് റോഡിന്റെ കാഴ്ച മറച്ചുകൊണ്ടും, സൂചനാ ബോര്ഡുകള് മറച്ചുകൊണ്ടും വളര്ന്ന് നില്ക്കുന്നത് അപകടഭീഷണി ഉയര്ത്തുന്നുണ്ട്. രാജാക്കാട്ടുനിന്നും മാങ്ങാത്തൊട്ടിക്ക് പോകുന്ന റോഡില് ബിവറേജ് ഷോപ്പിന് സമീപം റോഡരികില് വളര്ന്നുനില്ക്കുന്ന പൊന്തക്കാടുകളും ഭീഷണിയാണ്. ബിവറേജില് നിന്നും മദ്യവും ബിയറും വാങ്ങി കഴിച്ചശേഷം ഈ പൊന്തക്കാടുകള്ക്ക് സമീപം ഉപേക്ഷിക്കുന്ന ചില്ല് കുപ്പികളും അപകട ഭീഷണി ഉയര്ത്തുന്നുണ്ട്. വാഹനങ്ങള്ക്ക് സൈഡ് നല്കുന്നതിനായി വശങ്ങളിലേക്ക് ഒതുക്കുമ്ബോള് പൊട്ടിയ കുപ്പി ചില്ലുകള് ടയറില് കയറികേടുപാടുകള് സംഭവിക്കാറുമുണ്ട്. പൊതുമരാമത്ത് വകുപ്പ് ഇതിനുള്ള നടപടികള് സ്വീകരിക്കുകയോ അല്ലെങ്കില് രാജാക്കാട് പഞ്ചായത്തിലെ പതിമൂന്നാം വാര്ഡിലും ഏഴാം വാര്ഡിലും ഉള്പ്പെടുന്ന ഈ റോഡുകളില് പഞ്ചായത്തിന്റെ തൊഴിലുറപ്പ് പദ്ധതിയിലെങ്കിലും ഉള്പ്പെടുത്തി പൊന്തക്കാടുകള് വെട്ടിമാറ്റി ഗതാഗതം സുഗമമാക്കണമെന്നും കുപ്പികള് വലിച്ചെറിയാതെ നിക്ഷേപിക്കുന്നതിനായി ബോട്ടില് ബൂത്തുകള് സ്ഥാപിക്കണമെന്നതുമാണ് യാത്രക്കാരുടെ ആവശ്യം.